РЕГЛАМЕНТ (ЕО) № 385/2009 НА КОМИСИЯТА
от 7 май 2009 година
за замяна на приложение IX към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства („Рамкова директива“)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 2 от нея,
като има предвид, че:
(1)
С Директива 2007/46/ЕО се създава хармонизирана рамка, съдържаща административните разпоредби и общите технически изисквания по отношение на всички нови превозни средства. Тя включва по-специално задължението производителят на превозното средство в качеството си на титуляр на типово одобрение на Общността да издава сертификат за съответствие, който да придружава всяко превозно средство, произведено в съответствие със законодателството на Общността по отношение на типовото одобрение.
(2)
Сертификатът за съответствие, образец от който е даден в приложение IX към Директива 2007/46/ЕО, представлява официална декларация, издадена на купувача на превозното средство, че дадено превозно средство е произведено в съответствие с изискванията, определени от законодателството на Общността по отношение на типовото одобрение.
(3)
Необходимо е да се гарантира, че информацията, съдържаща се в сертификата за съответствие, е разбираема за имащите отношение към нея потребители и икономически оператори. Образецът на сертификат за съответствие следва да съдържа цялата техническа информация, която е от значение за органите на държавите-членки, за да разрешават въвеждането на превозни средства в експлоатация.
(4)
След приемането на Директива 2001/116/ЕО на Комисията от 20 декември 2001 г. за привеждане в съответствие с техническия прогрес на Директива 70/156/ЕИО на Съвета за сближаване на законодателствата на държавите-членки относно типовото одобрение на моторните превозни средства и техните ремаркета (2) образецът на сертификат за съответствие не е актуализиран. Следователно е целесъобразно той да бъде актуализиран в светлината на многобройните значими промени, внесени с Директива 2007/46/ЕО, която от 29 април 2009 г. ще въведе за товарните превозни средства пълно типово одобряване на ЕО на превозно средство.
(5)
В допълнение съгласно Директива 1999/37/ЕО на Съвета от 29 април 1999 г. относно документите за регистрация на превозни средства (3) регистрационните органи на държавите-членки трябва да получават надеждна техническа информация за целите на първата регистрация на нови превозни средства на територията на Общността. Техническите данни, съдържащи се в сертификата за съответствие, представляват адекватен източник на информация, който може да бъде използван за целите на регистрацията. С цел намаляване на административната тежест за европейските граждани и в светлината на принципите, заложени в съобщенията на Комисията, озаглавени План за действие „Опростяване и усъвършенстване на регулаторната среда“ (4) и Програма за действие за намаляване на административния товар в Европейския съюз (5) е целесъобразно сертификатът за съответствие да съдържа и цялата информация, изисквана съгласно Директива 1999/37/ЕО.
(6)
С оглед гарантиране на доброто действие на процеса за издаване на типово одобрение на Общността е целесъобразно да се актуализират приложенията към Директива 2007/46/ЕО, с цел да бъдат адаптирани към развитието на научните и техническите познания.
(7)
Приложение IХ към Директива 2007/46/ЕО следва да бъде съответно заменено.
(8)
Прилагането на нова система за управление с цел събиране на всички данни, които трябва да бъдат посочени в сертификата за съответствие, изисква да бъде създадена съответната организация от страна на производителя на превозното средство. Поради това следва да бъде предвиден достатъчно дълъг преходен период, по време на който да може да продължат да бъдат използвани предишните образци на сертификата за съответствие.
(9)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Приложение IX към Директива 2007/46/ЕО се заменя с приложението към настоящия регламент.
Член 2
До 29 април 2010 г. производителите могат да издават сертификати за съответствие, които отговарят на образеца, даден в приложение IХ към Директива 70/156/ЕИО на Съвета (6).
Член 3
Настоящият регламент влиза в сила на 29 април 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 2009 година.